## La Fe i la Universitat de València editen una guia per a promoure entre la població migrant la donació de mostres per a investigació

*** El projecte Columbia intenta fer front al fet que actualment el 99 % de les mostres del Biobanc de La Fe són de persones de nacionalitat espanyola i raça caucàsica**

El Biobanc de l’Hospital Universitari i Politènic La Fe i l’Institut Interuniversitari de Desenrotllament Local de la Universitat de València (IIDL) han editat, en format digital, una guia per a conscienciar sobre la necessitat de promoure la diversitat ètnica i cultural en la donació de material biològic amb finalitats d’investigació biomèdica i translacional.

El document s’emmarca en una iniciativa més àmplia batejada com a [projecte Columbia](https://proyectocolumbia.com/), que intenta fer front al fet que actualment el 99 % de les mostres gestionades pel Biobanc de La Fe corresponen a individus de nacionalitat espanyola i raça caucàsica. Este fet s’allunya de l’actual diversitat cultural existent en la societat.

A este efecte, s’ha publicat en espanyol, anglés, francés i àrab clàssic una guia de bones pràctiques, i es treballa en un vídeo, un tríptic divulgatiu i els consentiments per a informar els pacients i les seues famílies sobre el procediment.

A més, un total de 16 associacions de migrants i 4 consolats han subscrit un [manifest](https://proyectocolumbia.com/wp-content/uploads/2024/02/MANIFIESTO-COLUMBIA-.pdf) per a promoure la diversitat en les col·leccions de mostres biològiques. També es preveu celebrar una sessió informativa en La Fe per a donar a conéixer el projecte.

En última instància, es tracta d’obrir canals d’informació i comunicació per a arribar a pacients dels diferents grups socials, racials, religiosos o ètnics atesos en La Fe i oferir-los la possibilitat de donar mostres biològiques per a desenrotllar investigacions biomèdiques sense biaixos. Els resultats es valoraran i quantificaran d’ací a un parell d’anys.

“Per a aconseguir esta meta, és crucial explicar, segons la idiosincràsia de cada col·lectiu, com pot donar mostres i quins són els beneficis que té per a la societat eixa participació”, tal com ha explicat Raquel Amigo, coordinadora de Biobanc La Fe.

Per la seua banda, l’experta en migracions internacionals, la professora de Treball Social Ana Sales Ten, investigadora principal del projecte en la Universitat de València, ha manifestat que la diferència cultural “no pot ser un obstacle per a la participació, però encara menys en l’atenció sanitària, per la qual cosa és necessari que totes les parts implicades siguen conscients que, per a oferir un servici universal de salut, és necessari avançar i millorar els protocols”.

L’equip de La Fe també l’integren José Cervera, director del Biobanc, i representants del Comité d’Ètica de la Investigació amb Medicaments de La Fe i dels servicis d’Atenció a la Ciutadania i Treball Social. Per part de la Universitat de València, també participen José Vicente Pérez-Cosín i Josefa Fombuena, professors de Treball Social i membres de l’IDL de la Universitat de València.

Esta col·laboració multidisciplinària i interinstitucional, en paraules del gerent de l’Agrupació Sanitària Interdepartamental València Sud i del Departament València La Fe, José Luis Poveda, “enfortix la qualitat de la investigació científica i té un impacte positiu en la salut pública per dos motius.

En primer lloc, permet tindre una representació més fidel i completa de la població, la qual cosa minimitza biaixos que poden afectar la validesa dels estudis clínics. A més, com que es compta amb informació biològica d’un espectre més ampli de la població, es poden desenrotllar tractaments i teràpies més personalitzats”.

En este sentit, la professora Sales Ten ha insistit en “la pertinència que tenen esta classe d’investigacions conjuntes, en les quals perfils diversos sumen esforços en pro de generar una societat més justa i humanitària en la qual totes les persones tenen cabuda”.

Fecha: 29/01/2025